“Bunyodkor” stadioni kassalari oldida tartibni saqlash uchun hech qanday kuch ishlatish yoki maxsus vositalardan foydalanilmagan — Milliy gvardiya

Ijtimoiy tarmoqlarda Toshkent shahrida joylashgan “Bunyodkor” stadioni kassalari oldida IIB va Milliy gvardiya xodimlari U-23 Osiyo Kubogi—2022 musobaqasining final o‘yiniga chipta sotib olish uchun kelgan fuqarolarga qarshi ko‘zni yoshlantiradigan gaz vositalardan foydalangani haqida xabarlar tarqaldi. Milliy gvardiya holatga munosabat bildirdi.
Qayd etilishicha, chipta sotib olish mobaynida tirbandlik yuzaga kelgan. Hududda xizmat olib borayotgan xodimlar jamoat tartibini saqlashni talab qilgan va ayrim fuqarolar tartibga chaqirilgan.

“Lekin hech qanday kuch ishlatish yoki maxsus vositalardan foydalanish holatlari bo‘lmagan.
Fuqarolar bilan tushuntirish ishlari olib borilib, tez orada ular tarqatilgan”, — deyiladi xabarda.

Eslatib o‘tamiz, O‘zbekiston va Yaponiya U-23 terma jamoalari o‘rtasidagi yarim final o‘yin o‘zbekistonlik tomoshabinlarsiz o‘tkazilgan. O‘zbekistonning chorak final doirasidagi Iroqqa qarshi o‘yinida tomoshabinlar tomonida maydonga turli qattiq jismlar uloqtirilgani oqibatida OFK mezbonlarning yarim finaldagi o‘yinini mahalliy tomoshabinlarsiz o‘tkazish qarorini qabul qilgan va O‘FAni 50 ming dollar miqdorida jarimaga tortgandi.
O‘zbekiston U-23 terma jamoasi finalda Saudiya Arabistoni terma jamoasi bilan to‘qnash keladi.
 U-23 Osiyo Kubogi finaliga chipta sotib olish uchun uzun navbatlar yuzaga keldi. 25 ming so‘mlik chipta “qo‘lda” 200 ming, markaziy joylar 500 ming so‘mga sotilmoqda (video)